Dr. h. c. prof. JUDr. **Lucia Kurilovská**, PhD. (\* 21. december 1967, Poprad) je slovenská právnička, politička a bývalá rektorka Akadémie Policajného zboru. Od októbra 2023 je štátnou tajomníčkou Ministerstva vnútra SR.

Vzdelanie a kariéra
-------------------

Po absolvovaní základnej a strednej školy v Poprade študovala na Právnickej fakulte Univerzity Komenského. V roku 1989 obhájila JUDr. V rokoch 1989 až 1993 pracovala ako právnička pre medzinárodný obchod a novozaložené spoločnosti. Od roku 1993 dodnes pôsobí na Právnickej fakulte Univerzity Komenského ako pedagogička na Katedre trestného práva, kriminológie a kriminalistiky, bola vedúca odboru trestného práva procesného. V roku 1998 získala PhD. na tejto fakulte. Od roku 2008 doteraz pôsobí tiež ako vedecká pracovníčka na Ústave štátu a práva Slovenskej akadémie vied. V rokoch 2012 až 2013 bola generálnou riaditeľkou Sekcie trestného práva na Ministerstve vnútra SR. Od roku 2013 pôsobí ako poradkyňa (generálna štátna radkyňa) ministra spravodlivosti. Habilitáciu dosiahla na Paneurópskej vysokej škole v roku 2014.

Dňa 22. mája 2018 ju prezident Andrej Kiska vymenoval za profesorku v odbore trestné právo.

Rektorka Akadémie Policajného zboru
-----------------------------------

V apríli 2013 bola označená za favoritku ministra Roberta Kaliňáka. Jej vymenovanie bolo aj v septembri 2013 pre neho „citlivá téma". Problémom s jej vymenovaním mal mať aj prezident Ivan Gašparovič. Ministerstvo vnútra ešte v júli nemalo istotu či prezident Kurilovskú do funkcie vymenuje. Kritizovala ho totiž za nevymenovanie zvoleného Jozefa Čentéša do funkcie generálneho prokurátora. Prezidentovi mala vadiť aj nedostatočná kvalifikácia, Kurilovská bola vtedy len odborná asistentka. Ani po habilitácii nebola vymenovaná, Ministerstvo vnútra neposlalo návrh na jej vymenovanie. Od novely vysokoškolského zákona ho prekladá práve ministerstvo, akademický senát miesto voľby len vyjadruje súhlas. Od obvinení bývalého rektora z korupcie v júli 2012 a jeho odvolaní vysokú školu dočasne viedol Štefan Kočan.

Kurilovskú za rektorku vymenoval prezident Andrej Kiska 27. augusta 2014. Po vymenovaní uviedla svoje plány s Akadémiou: „*Mám svoju predstavu, ako rozšíriť výučbu niektorých predmetov, hlavne čo sa týka ekonomickej kriminality, právneho styku s cudzincom a posilniť tiež výučbu a možnosť získania prostriedkov na forenzné projekty*". Plánuje tiež rozšíriť fyzický výcvik a tréning streľby.

23. júna 2022 prezidentka Zuzana Čaputová Luciu Kurilovskú znovu vymenovala za rektorku Policajnej akadémie.

Kandidátka na sudkyňu Ústavného súdu
------------------------------------

Začiatkom roku 2019 Kurilovská kandidovala na sudkyňu Ústavného súdu. Navrhol ju Eduard Burda, dekan Právnickej fakulty Univerzity Komenského. 4. februára 2019 sa kandidatúry vzdala pre rôzne dôvody. K odstúpeniu uviedla: „Ako to celé prebieha, ako sa okolo toho príliš veľa konšpiruje a špekuluje, ale tiež mimovládne mienkotvorné organizácie si skôr hľadali určité výhrady voči mojej osobe. Ocitla som sa v skupine uchádzačov, ktorí sú prijateľní len s výhradou."
 Pri vypočúvaní pred ústavnym výborom Národnej rady uviedla súhlas s registrovanými partnerstvami, právom ženy rozhodovať v plnej miere o svojom tele a nesúhlas s eutanáziou.

Politické pôsobenie
-------------------

V septembri 2019 Kurilovská vstúpila do strany DOBRÁ VOĽBA. Za Dobrú voľbu kandidovala do parlamentu v parlamentných voľbách v marci 2020. Kurilovská kandidovala z 2. miesta kandidátky a získala 40 651 hlasov. DOBRÁ VOĽBA však získala iba 3,06 % hlasov a nedostala sa do parlamentu. 

Vo voľbách do Národnej rady SR v septembri 2023 kandidovala Kurilovská do parlamentu za stranu HLAS – sociálna demokracia z 23. miesta kandidátky. Vo voľbách získala 28 750 hlasov, čo bolo 7. miesto v rámci strany, a stala sa poslankyňou. Mandát poslankyne si však neuplatňuje, keďže od 25. októbra 2023 je Kurilovská štátnou tajomníčkou Ministerstva vnútra.

Osobný život
------------

Jej partnerom v súkromnom živote je hudobník a bývalý člen skupiny Elán, Henry Tóth.[chýba zdroj]

Referencie
----------

1. 1 2 3 4   *Curriculum vitae* [online]. Európska únia, [cit. 2016-09-05]. Dostupné online. (po anglicky)
2. 1 2 3 4   *Profesijný životopis* [online]. Paneurópska univerzita, [cit. 2016-09-05]. Dostupné online. Archivované 2014-09-13 z originálu.
3. ↑   *Kurilovská: Senát Najvyššieho súdu prekročil svoju právomoc* [online]. Perex, 2015-07-15, [cit. 2016-09-05]. Dostupné online.
4. ↑   *Štátna tajomníčka Lucia Kurilovská* [online]. Bratislava: Ministerstvo vnútra SR, [cit. 2024-01-09]. Dostupné online.
5. ↑   *Profesori vysokých škôl* [online]. Bratislava: Ministerstvo školstva SR, rev. 2018-05-22, [cit. 2018-05-22]. Dostupné online.
6. ↑   *Menovanie rektorky policajnej akadémie je pre Kaliňáka citlivá téma* [online]. Hospodárske noviny, 11.09.2013, [cit. 2013-09-12]. Dostupné online.
7. 1 2 3   *Lucia Kurilovská sa stala rektorkou Akadémie Policajného zboru* [online]. noviny.sk, 2014-08-27, [cit. 2016-09-05]. Dostupné online.
8. ↑   *Kiska vymenoval troch rektorov vysokých škôl* [online]. Perex, 2014-08-14, [cit. 2016-09-05]. Dostupné online.
9. ↑   *Rok po úplatkárskej kauze rektora policajná akadémia stále bez rektora* [online]. Bratislava: aktuality.sk, 11.07.2013, [cit. 2013-09-12]. Dostupné online.
10. ↑   *Vymenovanie rektorov* [online]. Kancelária prezidenta SR, [cit. 2014-09-30]. Dostupné online.
11. ↑  HUSÁROVÁ, Lucia. *Lucia Kurilovská sa stala rektorkou Akadémie Policajného zboru* [online]. noviny.sk, [cit. 2013-09-12]. Dostupné online.
12. ↑   *Prezidentka Slovenskej republiky | Vymenovania a odvolania* [online]. Bratislava: Kancelária prezidenta SR, [cit. 2022-09-24]. Dostupné online.
13. 1 2  kf. Lucia Kurilovská sa vzdala kandidatúry na ústavnú sudkyňu. *Pravda* (Bratislava: Perex), 2019-02-04. Dostupné online [cit. 2019-02-06]. ISSN 1336-197X.
14. ↑   Kurilovská potvrdila, že vstupuje do politiky. Už je v novoznikajúcej strane Dobrá voľba. *tvnoviny.sk* (Bratislava: MARKÍZA – SLOVAKIA), 2019-09-12. Dostupné online [cit. 2024-01-09].
15. ↑   *Definitívne výsledky hlasovania* [online]. Bratislava: Štatistický úrad SR, [cit. 2024-01-09]. Dostupné online.
16. ↑   Kurilovská: Za Hlas-SD som sa rozhodla kandidovať najmä pre jej predsedu Pellegriniho. *SITA Webnoviny* (Bratislava: SITA Slovenská tlačová agentúra), 2023-07-29. Dostupné online [cit. 2024-01-09].
17. ↑   *Novým ministrom vnútra je Matúš Šutaj Eštok* [online]. Bratislava: Ministerstvo vnútra SR, [cit. 2023-11-30]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Lucia Kurilovská**

Externé odkazy
--------------

* profil na stránke Akadémie Policajného zboru
* Rozhovor s Luciou Kurilovskou (denník Pravda, 2014)

Autoritné údaje: * GND: 107318630X
* NK ČR: ola2015875999
* SNK: 159766
* VIAF: 316740129